CELEX: 32007R0329
Language: fi
Date: 2007-03-27 00:00:00
Title: Neuvoston asetus (EY) N:o 329/2007, annettu 27 päivänä maaliskuuta 2007 , Korean demokraattiseen kansantasavaltaan kohdistuvista rajoittavista toimenpiteistä

29.3.2007   
            
            
               FI
            
            
               Euroopan unionin virallinen lehti
            
            
               L 88/1
            
         NEUVOSTON ASETUS (EY) N:o 329/2007,
   annettu 27 päivänä maaliskuuta 2007,
   Korean demokraattiseen kansantasavaltaan kohdistuvista rajoittavista toimenpiteistä
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 60 ja 301 artiklan,
   ottaa huomioon Korean demokraattiseen kansantasavaltaan kohdistuvista rajoittavista toimenpiteistä 20 päivänä marraskuuta 2006 vahvistetun neuvoston yhteisen kannan 2006/795/YUTP (1),
   ottaa huomioon komission ehdotuksen,
   sekä katsoo seuraavaa:
   
               (1)
            
            
               Yhdistyneiden Kansakuntien turvallisuusneuvosto hyväksyi 14 päivänä lokakuuta 2006 päätöslauselman 1718 (2006), jossa se tuomitsi Korean demokraattisen kansantasavallan (jäljempänä ’Pohjois-Korea’) 9 päivänä lokakuuta 2006 tekemän ydinkokeen, katsoi, että kyseessä oli selvä uhka kansainväliselle rauhalle ja turvallisuudelle, ja määräsi kaikki YK:n jäsenvaltiot soveltamaan eräitä rajoittavia toimenpiteitä.
            
         
               (2)
            
            
               Yhteisessä kannassa 2006/795/YUTP säädetään päätöslauselmassa 1718 (2006) määrättyjen rajoittavien toimenpiteiden täytäntöönpanosta, erityisesti sellaisten tavaroiden ja teknologian vientikiellosta, jotka voisivat edistää Pohjois-Korean ydinohjelmia, ballistisia ohjusohjelmia tai muita joukkotuhoaseohjelmia, sekä kiellosta tarjota niihin liittyviä palveluja, Pohjois-Koreasta tulevien tavaroiden ja teknologian hankintakiellosta, ylellisyystavaroiden vientikiellosta Pohjois-Koreaan sekä edellä tarkoitettuihin Pohjois-Korean ohjelmiin osallistuvien tai niitä tukevien henkilöiden, yhteisöjen ja elinten varojen ja taloudellisten resurssien jäädyttämisestä.
            
         
               (3)
            
            
               Nämä toimenpiteet kuuluvat Euroopan yhteisön perustamissopimuksen soveltamisalaan, ja erityisesti sen varmistamiseksi, että kaikkien jäsenvaltioiden talouden toimijat soveltavat niitä yhtenäisesti, yhteisön lainsäädäntöä tarvitaan niiden täytäntöön panemiseksi yhteisön osalta.
            
         
               (4)
            
            
               Tässä asetuksessa poiketaan voimassa olevasta yhteisön lainsäädännöstä, jossa annetaan vientiä kolmansiin maihin ja tuontia niistä koskevat yleiset säännöt, ja erityisesti kaksikäyttötuotteiden ja -teknologian vientiä koskevan yhteisön valvontajärjestelmän perustamisesta 22 päivänä kesäkuuta 2000 annetusta neuvoston asetuksesta (EY) N:o 1334/2000 (2); tämän asetuksen olisi katettava useimmat näistä tuotteista ja tästä teknologiasta.
            
         
               (5)
            
            
               On tarpeen selventää menettelyä, jota noudatetaan hyväksynnän saamiseksi tavaroiden ja teknologian viennille ja niihin liittyvän teknisen avun antamiselle.
            
         
               (6)
            
            
               Tarkoituksenmukaisuussyistä komissiolla olisi oltava valtuudet julkaista sellaisten tavaroiden ja teknologian luettelo, jonka pakotekomitea tai YK:n turvallisuusneuvosto vahvistaa, ja tarvittaessa lisätä siihen tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (3) liitteessä I olevasta yhdistetystä nimikkeistöstä otetut viitenumerot.
            
         
               (7)
            
            
               Komissiolla olisi oltava myös valtuudet tarvittaessa muuttaa ylellisyystavaroiden luetteloa, jos pakotekomitea julkaisee ylellisyystavaroita koskevien rajoitusten täytäntöönpanoa helpottavia määritelmiä tai ohjeita ottaen huomioon muilla lainkäyttöalueilla laaditut ylellisyystavaroiden luettelot.
            
         
               (8)
            
            
               Tarkoituksenmukaisuussyistä komissiolla olisi oltava myös valtuudet muuttaa niiden henkilöiden, yhteisöjen ja elinten luetteloa, joiden varat ja taloudelliset resurssit olisi jäädytettävä, joko pakotekomitean tai Yhdistyneiden Kansakuntien turvallisuusneuvoston tekemien päätösten perusteella.
            
         
               (9)
            
            
               Jäsenvaltioiden olisi määritettävä tämän asetuksen säännösten rikkomisesta määrättävät seuraamukset. Seuraamusten olisi oltava oikeasuhteisia, tehokkaita ja varoittavia.
            
         
               (10)
            
            
               Tässä asetuksessa säädettyjen toimenpiteiden tehokkuuden varmistamiseksi asetuksen olisi tultava voimaan viipymättä,
            
         ON ANTANUT TÄMÄN ASETUKSEN:
   1 artikla
   Tässä asetuksessa sovelletaan seuraavia määritelmiä:
   
               1)
            
            
               ’pakotekomitealla’ tarkoitetaan Yhdistyneiden Kansakuntien turvallisuusneuvoston komiteaa, joka on perustettu turvallisuusneuvoston päätöslauselman 1718 (2006) 12 kohdan mukaisesti;
            
         
               2)
            
            
               ’Pohjois-Korealla’ tarkoitetaan Korean demokraattista kansantasavaltaa;
            
         
               3)
            
            
               ’teknisellä avulla’ tarkoitetaan kaikkea teknistä tukea, joka liittyy korjaamiseen, kehittämiseen, valmistamiseen, kokoamiseen, testaamiseen, kunnossapitämiseen tai muuhun tekniseen palveluun, ja se voi olla muodoltaan ohjausta, neuvontaa, koulutusta, käytännön tietojen tai taitojen välittämistä tai konsulttipalveluja; mukaan lukien avun antaminen suullisessa muodossa;
            
         
               4)
            
            
               ’varoilla’ tarkoitetaan rahoitusomaisuutta ja kaikenlaisia etuuksia, mukaan luettuina muun muassa:
               
                           a)
                        
                        
                           käteisvarat, sekit, rahasaatavat, vekselit, maksumääräykset ja muut maksuvälineet;
                        
                     
                           b)
                        
                        
                           talletukset rahoituslaitoksissa tai muissa yhteisöissä, tileillä olevat rahavarat, velat ja velkasitoumukset;
                        
                     
                           c)
                        
                        
                           julkisesti ja yksityisesti myytävät arvopaperit ja velkakirjat, mukaan lukien osakkeet ja osuudet, arvopaperitodistukset, joukkovelkakirjat, omat vekselit, optiotodistukset, debentuurit ja johdannaissopimukset;
                        
                     
                           d)
                        
                        
                           korot, osingot tai muu omaisuudesta saatava tai kertyvä tulo tai arvo;
                        
                     
                           e)
                        
                        
                           luotot, kuittausoikeudet, takaukset, suoritustakaukset tai muut rahoitussitoumukset;
                        
                     
                           f)
                        
                        
                           remburssit, konossementit, kauppakirjat; ja
                        
                     
                           g)
                        
                        
                           varoihin tai rahoituksellisiin resursseihin liittyvää osuutta osoittavat asiakirjat;
                        
                     
         
               5)
            
            
               ’varojen jäädyttämisellä’ tarkoitetaan toimia, joilla estetään kaikki sellainen varojen siirtäminen, kuljettaminen, muuntaminen, käyttäminen, käyttöön antaminen tai myyminen, joka muuttaisi niiden laajuutta, määrää, sijaintia, omistusta, hallintaa, luonnetta tai käyttötarkoitusta, taikka muut muutokset, jotka mahdollistaisivat varojen käytön, mukaan lukien omaisuudenhoito;
            
         
               6)
            
            
               ’taloudellisilla resursseilla’ tarkoitetaan kaikenlaista aineellista tai aineetonta, irtainta tai kiinteää omaisuutta, joka ei ole varoja mutta jota voidaan käyttää varojen, tavaroiden tai palvelujen hankkimiseen;
            
         
               7)
            
            
               ’taloudellisten resurssien jäädyttämisellä’ tarkoitetaan toimia, joilla estetään taloudellisten resurssien käyttäminen varojen, tavaroiden tai palvelujen hankkimiseen muun muassa niitä myymällä, vuokraamalla tai kiinnittämällä;
            
         
               8)
            
            
               ’yhteisön alueella’ tarkoitetaan niitä jäsenvaltioiden alueita, joihin sovelletaan perustamissopimusta siinä määrätyin edellytyksin, mukaan lukien niiden ilmatila.
            
         2 artikla
   1.   Kielletään
   
               a)
            
            
               liitteessä I lueteltujen, yhteisöstä tai muualta peräisin olevien tavaroiden ja teknologian, mukaan lukien ohjelmistot, myynti, toimitus, siirto tai vienti suoraan tai välillisesti Pohjois-Koreassa oleville luonnollisille tai oikeushenkilöille, yhteisöille tai elimille tai käytettäväksi Pohjois-Koreassa;
            
         
               b)
            
            
               tietoinen ja tarkoituksellinen osallistuminen toimiin, joiden tavoitteena tai seurauksena on a alakohdassa tarkoitetun kiellon kiertäminen.
            
         2.   Liite I sisältää tuotteet, materiaalit, varusteet, tavarat ja teknologian, mukaan lukien ohjelmistot, jotka ovat asetuksessa (EY) N:o 1334/2000 määriteltyjä kaksikäyttötuotteita ja jotka voisivat edistää Pohjois-Korean ydinaseisiin, muihin joukkotuhoaseisiin tai ballistisiin ohjuksiin liittyviä ohjelmia pakotekomitean tai YK:n turvallisuusneuvoston määrittelemällä tavalla. Se ei sisällä EU:n yhteiseen puolustustarvikeluetteloon sisältyviä tavaroita ja teknologiaa. (4)
   
   3.   Kielletään liitteessä I lueteltujen Pohjois-Koreasta tai muualta peräisin olevien tavaroiden ja teknologian hankinta, tuonti ja kuljetus Pohjois-Koreasta.
   3 artikla
   1.   Kielletään
   
               a)
            
            
               EU:n yhteisessä puolustustarvikeluettelossa tai liitteessä I lueteltuihin tavaroihin ja teknologiaan ja EU:n yhteisessä puolustustarvikeluettelossa tai liitteessä I lueteltujen tavaroiden toimitukseen, valmistukseen, huoltoon ja käyttöön liittyvän teknisen avun antaminen suoraan tai välillisesti Pohjois-Koreassa oleville luonnollisille tai oikeushenkilöille, yhteisöille tai elimille tai käytettäväksi Pohjois-Koreassa;
            
         
               b)
            
            
               EU:n yhteisessä puolustustarvikeluettelossa tai liitteessä I lueteltuihin tavaroihin ja teknologiaan liittyvän rahoituksen tai rahoitustuen, erityisesti avustusten, lainojen ja vientiluottovakuutusten myöntäminen tällaisten tuotteiden myyntiin, toimitukseen, siirtoon tai vientiin tai niihin liittyvän teknisen avun antamiseen, suoraan tai välillisesti Pohjois-Koreassa oleville luonnollisille tai oikeushenkilöille, yhteisöille tai elimille tai käytettäväksi Pohjois-Koreassa;
            
         
               c)
            
            
               tietoinen ja tarkoituksellinen osallistuminen toimiin, joiden tavoitteena tai seurauksena on a tai b alakohdassa tarkoitetun kiellon kiertäminen.
            
         2.   Edellä 1 kohdassa tarkoitettuja kieltoja ei sovelleta sellaisiin ajoneuvoihin, jotka eivät ole taisteluajoneuvoja, mutta jotka on valmistettu tai varustettu luodinkestäviä materiaaleja käyttäen, silloin kun ne on tarkoitettu käytettäviksi yksinomaan EU:n ja sen jäsenvaltioiden henkilöstön suojaamiseen Korean demokraattisessa tasavallassa.
   4 artikla
   Kielletään
   
               a)
            
            
               liitteessä III lueteltujen ylellisyystavaroiden myynti, toimitus, siirto tai vienti suoraan tai välillisesti Pohjois-Koreaan;
            
         
               b)
            
            
               tietoinen ja tarkoituksellinen osallistuminen toimiin, joiden tavoitteena tai seurauksena on a alakohdassa tarkoitetun kiellon kiertäminen.
            
         5 artikla
   1.   Jos erityisessä tapauksessa katsotaan tarpeelliseksi poiketa 2 artiklan 1 kohdan a alakohdan, 3 artiklan 1 kohdan a tai b alakohdan tai 4 artiklan a alakohdan säännöksistä, asianomainen myyjä, toimittaja, siirtäjä, viejä tai palveluntarjoaja voi esittää asianmukaisesti perustellun pyynnön jäsenvaltion toimivaltaisille viranomaisille, joiden verkkosivujen osoitteet luetellaan liitteessä II. Jos pyynnön vastaanottanut jäsenvaltio katsoo, että säännöksistä poikkeaminen on perusteltua, sen on esitettävä erityistä hyväksyntää koskeva pyyntö YK:n turvallisuusneuvostolle.
   2.   Kyseessä olevan jäsenvaltion on ilmoitettava muille jäsenvaltioille ja komissiolle kaikista YK:n turvallisuusneuvostolle 1 kohdan mukaisesti esittämistään hyväksyntää koskevista pyynnöistä.
   3.   Jäsenvaltioiden toimivaltaiset viranomaiset, joiden verkkosivujen osoitteet luetellaan liitteessä II, voivat antaa luvan myyntiin, toimittamiseen, siirtoon, vientiin tai teknisen avun antamiseen tarkoituksenmukaisiksi katsominsa ehdoin, jos YK:n turvallisuusneuvosto on hyväksynyt erityistä hyväksyntää koskevan pyynnön.
   6 artikla
   1.   Jäädytetään kaikki liitteessä IV luetelluille henkilöille, yhteisöille tai elimille kuuluvat taikka niiden omistuksessa, hallussa tai määräysvallassa olevat varat ja taloudelliset resurssit. Liitteessä IV luetellaan pakotekomitean tai YK:n turvallisuusneuvoston nimeämät henkilöt, yhteisöt ja elimet YK:n turvallisuusneuvoston päätöslauselman 1718 (2006) 8d) kohdan mukaisesti.
   2.   Mitään varoja tai taloudellisia resursseja ei saa suoraan tai välillisesti asettaa liitteessä IV lueteltujen luonnollisten henkilöiden tai oikeushenkilöiden, yhteisöjen tai elinten saataville tai hyödynnettäviksi.
   3.   Kielletään tietoinen ja tarkoituksellinen osallistuminen toimiin, joiden suorana tai välillisenä tavoitteena tai seurauksena on 1 ja 2 kohdassa tarkoitettujen toimenpiteiden kiertäminen.
   7 artikla
   1.   Poiketen siitä, mitä 6 artiklassa säädetään, jäsenvaltioiden toimivaltaiset viranomaiset, joiden verkkosivujen osoitteet luetellaan liitteessä II, voivat antaa luvan tiettyjen jäädytettyjen varojen tai taloudellisten resurssien vapauttamiseen tai tiettyjen varojen tai taloudellisten resurssien asettamiseen saataville tarkoituksenmukaisiksi katsominsa ehdoin ja todettuaan, että kyseiset varat tai taloudelliset resurssit:
   
               a)
            
            
               ovat tarpeen liitteessä IV lueteltujen henkilöiden ja heidän huollettavinaan olevien perheenjäsenten perustarpeiden tyydyttämiseksi, mukaan lukien elintarvikkeiden, vuokran tai asuntolainan, lääkkeiden ja sairaanhoidon, verojen, vakuutusmaksujen ja julkisten palvelujen maksaminen;
            
         
               b)
            
            
               on tarkoitettu yksinomaan oikeudellisten palvelujen antamiseen liittyvien kohtuullisten palkkioiden maksamiseen ja kulujen korvaamiseen; tai
            
         
               c)
            
            
               on tarkoitettu yksinomaan jäädytettyjen varojen tai taloudellisten resurssien tavanomaisesta säilyttämisestä tai hoidosta aiheutuvien palkkioiden tai palvelumaksujen maksamiseen; ja
            
         edellyttäen, että asianomainen jäsenvaltio on ilmoittanut pakotekomitealle toteamuksestaan ja aikeestaan myöntää lupa, eikä pakotekomitea ole viiden työpäivän kuluessa ilmoituksesta ilmoittanut vastustavansa tätä.
   2.   Poiketen siitä, mitä 6 artiklassa säädetään, jäsenvaltioiden toimivaltaiset viranomaiset, joiden verkkosivujen osoitteet luetellaan liitteessä II, voivat antaa luvan vapauttaa tai asettaa saataville tietyt jäädytetyt varat tai taloudelliset resurssit todettuaan, että kyseiset varat tai taloudelliset resurssit ovat tarpeen poikkeuksellisia menoja varten, ja edellyttäen, että jäsenvaltio on ilmoittanut toteamuksestaan pakotekomitealle ja että pakotekomitea on sen hyväksynyt.
   3.   Kyseessä olevan jäsenvaltion on ilmoitettava muille jäsenvaltioille ja komissiolle kaikista 1 ja 2 kohdan nojalla annetuista luvista.
   8 artikla
   Poiketen siitä, mitä 6 artiklassa säädetään, jäsenvaltioiden toimivaltaiset viranomaiset, joiden verkkosivujen osoitteet luetellaan liitteessä II, voivat antaa luvan tiettyjen jäädytettyjen varojen tai taloudellisten resurssien vapauttamiseen, jos seuraavat ehdot täyttyvät:
   
               a)
            
            
               kyseisiin varoihin tai taloudellisiin resursseihin kohdistuu tuomioistuimen, viranomaisen tai välimiesoikeuden ennen 14 päivää lokakuuta 2006 perustama panttioikeus tai tuomioistuimen, viranomaisen tai välimiesoikeuden ennen tuota päivää antama tuomio;
            
         
               b)
            
            
               kyseisiä varoja tai muita taloudellisia resursseja käytetään yksinomaan kattamaan panttioikeudella turvatut tai tuomiolla vahvistetut saatavat niiden lakien ja muiden säännösten asettamissa rajoissa, jotka koskevat sellaisten henkilöiden oikeuksia, joilla on tällaisia saatavia;
            
         
               c)
            
            
               panttioikeutta ei ole perustettu tai tuomiota annettu liitteessä IV luetellun henkilön, yhteisön tai elimen eduksi;
            
         
               d)
            
            
               panttioikeuden tai tuomion tunnustaminen ei ole kyseisen jäsenvaltion oikeusjärjestyksen perusteiden vastaista;
            
         
               e)
            
            
               jäsenvaltio on ilmoittanut panttioikeudesta tai tuomiosta pakotekomitealle.
            
         9 artikla
   1.   Edellä oleva 6 artiklan 2 kohta ei estä yhteisössä olevia rahoitus- tai luottolaitoksia hyvittämästä jäädytettyjä tilejä, jos ne saavat kolmansien osapuolten luettelossa mainitun luonnollisen henkilön tai oikeushenkilön, yhteisön tai elimen tilille siirtämiä varoja, edellyttäen, että myös kaikki näille tileille lisättävät varat jäädytetään. Rahoitus- tai luottolaitoksen on ilmoitettava näistä tilitapahtumista viipymättä toimivaltaisille viranomaisille.
   2.   Edellä olevaa 6 artiklan 2 kohtaa ei sovelleta jäädytetyille tileille maksettaviin
   
               a)
            
            
               korkoihin ja muihin tileistä kertyviin tuloihin; tai
            
         
               b)
            
            
               ennen 14 päivää lokakuuta 2006 tehtyihin sopimuksiin tai ennen kyseistä päivää syntyneisiin velvoitteisiin perustuviin maksuihin,
            
         jos kyseiset korot, muut tulot ja maksut jäädytetään 6 artiklan 1 kohdan mukaisesti.
   10 artikla
   1.   Luonnollisten henkilöiden ja oikeushenkilöiden, yhteisöjen ja elinten on, tämän kuitenkaan rajoittamatta ilmoitusvelvollisuutta, salassapitovelvollisuutta ja ammattisalaisuutta koskevien sääntöjen soveltamista:
   
               a)
            
            
               toimitettava välittömästi kaikki tämän asetuksen noudattamista edistävät tiedot, kuten 6 artiklan mukaisesti jäädytetyt tilit ja määrät, asuin- tai sijaintijäsenvaltionsa toimivaltaisille viranomaisille, joiden verkkosivujen osoitteet luetellaan liitteessä II, sekä joko suoraan tai kyseessä olevien jäsenvaltioiden välityksellä komissiolle;
            
         
               b)
            
            
               toimittava yhteistyössä toimivaltaisten viranomaisten, joiden verkkosivujen osoitteet luetellaan liitteessä II, kanssa näiden tietojen todentamiseksi.
            
         2.   Komission suoraan vastaanottamat lisätiedot asetetaan asianomaisen jäsenvaltion saataville.
   3.   Tämän artiklan mukaisesti annettuja tai vastaanotettuja tietoja saa käyttää vain niihin tarkoituksiin, joita varten ne on annettu tai vastaanotettu.
   11 artikla
   Varojen ja taloudellisten resurssien jäädyttäminen tai niiden saataville asettamisen epääminen, joka on tapahtunut vilpittömässä mielessä uskoen, että se on tämän asetuksen mukaista, ei johda minkäänlaiseen korvausvastuuseen jäädyttämisen tai epäämisen toteuttaneen luonnollisen tai oikeushenkilön, yhteisön tai elimen taikka tämän johtajien tai työntekijöiden osalta, ellei varojen ja taloudellisten resurssien jäädyttämisen tai saataville asettamisen epäämisen osoiteta tapahtuneen huolimattomuuden seurauksena.
   12 artikla
   Komissio ja jäsenvaltiot ilmoittavat toisilleen välittömästi tämän asetuksen nojalla toteutetuista toimenpiteistä ja toimittavat toisilleen hallussaan olevat tähän asetukseen liittyvät olennaiset tiedot, erityisesti tiedot rikkomuksista ja täytäntöönpano-ongelmista sekä kansallisten tuomioistuinten antamista tuomioista.
   13 artikla
   Komissio valtuutetaan:
   
               a)
            
            
               muuttamaan liitettä I joko pakotekomitean tai YK:n turvallisuusneuvoston päätösten perusteella ja tarvittaessa lisäämään siihen asetuksen (ETY) N:o 2658/87 liitteessä I olevasta yhdistetystä nimikkeistöstä otetut viitenumerot;
            
         
               b)
            
            
               muuttamaan liitettä II jäsenvaltioiden toimittamien tietojen perusteella;
            
         
               c)
            
            
               muuttamaan liitettä III siinä olevan tavaraluettelon täsmentämistä tai mukauttamista varten pakotekomitean mahdollisesti julkaisemien määritelmien tai ohjeiden mukaisesti ja ottaen huomioon muilla lainkäyttöalueilla laaditut luettelot, tai asetuksen (ETY) N:o 2658/87 liitteessä I olevasta yhdistetystä nimikkeistöstä otettujen viitenumeroiden lisäämistä varten, jos se on tarpeen tai tarkoituksenmukaista;
            
         
               d)
            
            
               muuttamaan liitettä IV joko pakotekomitean tai YK:n turvallisuusneuvoston päätösten perusteella; ja
            
         
               e)
            
            
               muuttamaan liitettä I tai IV neuvoston yhteisen kannan 2006/795/YUTP perusteella tekemän päätöksen mukaisesti.
            
         14 artikla
   1.   Jäsenvaltioiden on annettava säännökset tämän asetuksen rikkomiseen sovellettavista seuraamuksista ja toteutettava kaikki tarvittavat toimenpiteet sen varmistamiseksi, että ne pannaan täytäntöön. Seuraamusten on oltava tehokkaita, oikeasuhteisia ja varoittavia.
   2.   Jäsenvaltioiden on annettava nämä säännökset komissiolle tiedoksi viipymättä tämän asetuksen tultua voimaan ja ilmoitettava sille niiden kaikista myöhemmistä muutoksista.
   15 artikla
   1.   Jäsenvaltiot nimeävät tässä asetuksessa tarkoitetut toimivaltaiset viranomaiset ja antavat niitä koskevat tiedot II liitteessä luetelluilla verkkosivuilla tai näiden sivujen välityksellä.
   2.   Jäsenvaltioiden on ilmoitettava komissiolle toimivaltaiset viranomaisensa viipymättä tämän asetuksen voimaantulon jälkeen, sekä niitä koskevat myöhemmät muutokset.
   16 artikla
   Tätä asetusta sovelletaan
   
               a)
            
            
               yhteisön alueella;
            
         
               b)
            
            
               jäsenvaltion lainkäyttövallan alaisessa ilma-aluksessa tai muussa aluksessa;
            
         
               c)
            
            
               yhteisön alueella tai muualla olevaan jäsenvaltion kansalaiseen;
            
         
               d)
            
            
               oikeushenkilöön, yhteisöön tai elimeen, joka on perustettu tai muodostettu jäsenvaltion lainsäädännön mukaisesti;
            
         
               e)
            
            
               oikeushenkilöön, yhteisöön tai elimeen sellaisen liiketoiminnan osalta, joka tapahtuu kokonaan tai osittain yhteisön alueella.
            
         17 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä maaliskuuta 2007.
      
         
            Neuvoston puolesta
         
         
            Puheenjohtaja
         
         P. STEINBRÜCK
      
   
   
      (1)  EUVL L 322, 22.11.2006, s. 32.
   
      (2)  EYVL L 159, 30.6.2000, s. 1. Asetus sellaisena kuin se on viimeksi muutettuna asetuksella (EY) N:o 394/2006 (EUVL L 74, 13.3.2006, s. 1).
   
      (3)  EYVL L 256, 7.9.1987, s. 1. Asetus sellaisena kuin se on viimeksi muutettuna asetuksella (EY) N:o 129/2007 (EUVL L 56, 23.2.2007, s. 1).
   
      (4)  Luettelon tämänhetkinen versio julkaistaan tässä virallisessa lehdessä, s. 58.
   LIITE I
   2 ja 3 artiklassa tarkoitetut tavarat ja teknologia
   
               A.
            
            
               Tavarat
               (täydennetään myöhemmin)
            
         
               B.
            
            
               Teknologia
               (täydennetään myöhemmin)
            
         LIITE II
   Verkkosivut 5, 7, 8, 10 ja 15 artiklassa tarkoitettuja toimivaltaisia viranomaisia koskevien tietojen hakua varten sekä osoite Euroopan komissiolle toimitettavia ilmoituksia varten
   
                
            
            
               BELGIA
               http://www.diplomatie.be/eusanctions
            
         
                
            
            
               BULGARIA
            
         
                
            
            
               TŠEKIN TASAVALTA
               http://www.mfcr.cz/mezinarodnisankce
            
         
                
            
            
               TANSKA
               http://www.um.dk/da/menu/Udenrigspolitik/FredSikkerhedOgInternationalRetsorden/Sanktioner/
            
         
                
            
            
               SAKSA
               http://www.bmwi.de/BMWi/Navigation/Aussenwirtschaft/Aussenwirtschaftsrecht/embargos.html
            
         
                
            
            
               VIRO
               http://web-visual.vm.ee/est/kat_622/
            
         
                
            
            
               KREIKKA
               http://www.ypex.gov.gr/www.mfa.gr/en-US/Policy/Multilateral+Diplomacy/International+Sanctions/
            
         
                
            
            
               ESPANJA
               www.mae.es/es/MenuPpal/Asuntos/Sanciones+Internacionales
            
         
                
            
            
               RANSKA
               http://www.diplomatie.gouv.fr/autorites-sanctions/
            
         
                
            
            
               IRLANTI
               www.dfa.ie/un_eu_restrictive_measures_ireland/competent_authorities
            
         
                
            
            
               ITALIA
               http://www.esteri.it/UE/deroghe.html
            
         
                
            
            
               KYPROS
               http://www.mfa.gov.cy/sanctions
            
         
                
            
            
               LATVIA
               http://www.mfa.gov.lv/en/security/4539
            
         
                
            
            
               LIETTUA
               http://www.urm.lt
            
         
                
            
            
               LUXEMBURG
               http://www.mae.lu/sanctions
            
         
                
            
            
               UNKARI
               http://www.kulugyminiszterium.hu/kum/hu/bal/nemzetkozi_szankciok.htm
            
         
                
            
            
               MALTA
               http://www.doi.gov.mt/EN/bodies/boards/sanctions_monitoring.asp
            
         
                
            
            
               ALANKOMAAT
               http://www.minbuza.nl/sancties
            
         
                
            
            
               ITÄVALTA
            
         
                
            
            
               PUOLA
               http://www.msz.gov.pl
            
         
                
            
            
               PORTUGALI
               http://www.min-nestrangeiros.pt
            
         
                
            
            
               ROMANIA
               http://www.mae.ro/index.php?unde=doc&id=32311&idlnk=1&cat=3
            
         
                
            
            
               SLOVENIA
               http://www.mzz.gov.si/si/zunanja_politika/mednarodna_varnost/omejevalni_ukrepi/
            
         
                
            
            
               SLOVAKIA
               http://www.foreign.gov.sk
            
         
                
            
            
               SUOMI
               http://formin.finland.fi/kvyhteistyo/pakotteet
            
         
                
            
            
               RUOTSI
            
         
                
            
            
               YHDISTYNYT KUNINGASKUNTA
               www.fco.gov.uk/competentauthorities
            
         Osoite Euroopan komissiolle toimitettavia ilmoituksia varten:
   
               European Commission
            
         
               DG External Relations
            
         
               Directorate A. Crisis Platform and Policy Coordination in CFSP
            
         
               Unit A.2. Crisis Management and Conflict Prevention
            
         
               CHAR 12/106
            
         
               B-1049 Bruxelles/Brussel (Belgium)
            
         
               Sähköposti: relex-sanctions@ec.europa.eu
            
         
               P. (32 2) 295 55 85, 299 11 76
            
         
               F. (32 2) 299 08 73
            
         LIITE III
   Luettelo 4 artiklassa tarkoitetuista ylellisyystavaroista
   
               1.
            
            
               puhdasrotuiset hevoset
            
         
               2.
            
            
               kaviaari ja kaviaarinkorvikkeet
            
         
               3.
            
            
               tryffelisienet ja tryffelituotteet
            
         
               4.
            
            
               korkealaatuiset viinit (myös kuohuviinit), väkevät alkoholijuomat ja muut alkoholipitoiset juomat
            
         
               5.
            
            
               korkealaatuiset sikarit ja pikkusikarit
            
         
               6.
            
            
               arvokkaat parfyymit, toalettivedet ja kosmetiikka, mukaan lukien kauneudenhoito- ja ehostustuotteet
            
         
               7.
            
            
               korkealaatuiset nahkatuotteet, satulat ja valjaat sekä matkatarvikkeet, käsilaukut ja muut vastaavat tuotteet
            
         
               8.
            
            
               korkealaatuiset vaatteet, asusteet ja jalkineet (valmistusmateriaalista riippumatta)
            
         
               9.
            
            
               käsin solmitut matot, käsin kudotut matot ja seinävaatteet
            
         
               10.
            
            
               helmet, jalokivet ja puolijalokivet, helmistä valmistetut tavarat, korut, kulta- ja hopeaesineet
            
         
               11.
            
            
               metallirahat ja setelit, jotka eivät ole laillisia maksuvälineitä
            
         
               12.
            
            
               jalometalliset tai jalometallilla päällystetyt tai silatut aterimet
            
         
               13.
            
            
               korkealaatuiset posliiniastiat, kivitavara- tai keramiikkatuotteet tai hienokeramiikka
            
         
               14.
            
            
               korkealaatuiset lyijykristalliset lasituotteet
            
         
               15.
            
            
               viimeisintä teknologiaa edustavat kotitalouskäyttöön tarkoitetut sähkölaitteet
            
         
               16.
            
            
               viimeisintä teknologiaa edustavat sähköiset/elektroniset tai optiset äänen ja kuvien tallennus- ja toistolaitteet
            
         
               17.
            
            
               arvokkaat ajoneuvot, jotka on tarkoitettu henkilökuljetuksiin maalla, ilmassa tai vesitse, sekä niiden lisävarusteet ja varaosat
            
         
               18.
            
            
               arvokkaat kellot, rannekellot ja niiden osat
            
         
               19.
            
            
               korkealaatuiset soittimet
            
         
               20.
            
            
               taideteokset, kokoelmaesineet ja antiikkiesineet
            
         
               21.
            
            
               hiihto-, golf-, sukellus- ja vesiurheiluvälineet ja -varusteet
            
         
               22.
            
            
               välineet ja varusteet biljardia, automaattista keilapeliä, kasinopelejä ja kolikoilla tai seteleillä toimivia pelejä varten.
            
         LIITE IV
   Luettelo 6 artiklassa tarkoitetuista henkilöistä, yhteisöistä ja elimistä
   
               A.
            
            
               Luonnolliset henkilöt
               (täydennetään myöhemmin)
            
         
               B.
            
            
               Oikeushenkilöt, yhteisöt ja elimet
               (täydennetään myöhemmin)